L 137/50
SK
Úradný vestník Európskej únie
25.5.2023
3.2.3.
Proporcionalita pomoci
3.2.3.1.
Vš eob ecn é poži a d av k y
76.
Ak sa má akákoľvek pomoc na výskum, vývoj a inovácie považovať za primeranú, jej výška musí byť obmedzená na minimum potrebné na uskutočnenie podporovanej činnosti.
3.2.3.1.1.
Maximálne intenzity pomoci 77.
S cieľom zabezpečiť úroveň pomoci primeranú k zlyhaniam trhu, ktoré má riešiť a ktoré bránia spusteniu realizácie činností v oblasti výskumu, vývoja a inovácií na základe dotknutého opatrenia pomoci, sa musí pomoc stanoviť vo vzťahu k vopred vymedzenému súboru oprávnených nákladov a obmedziť na určitý podiel uvedených oprávnených nákladov (ďalej len „intenzita pomoci“).
Intenzita pomoci sa musí stanoviť pre každého príjemcu pomoci, a to aj v prípade projektu spolupráce.
78.
S cieľom zabezpečiť predvídateľnosť a rovnaké podmienky uplatňuje Komisia na pomoc na výskum, vývoj a inovácie maximálne intenzity pomoci, ktoré sa stanovujú na základe troch kritérií: i) blízkosť pomoci k trhu ako ukazovateľ jej očakávaných negatívnych účinkov a jej potreby pri zohľadnení potenciálnych vyšších príjmov, ktoré možno očakávať z podporovaných činností; ii) veľkosť príjemcu ako ukazovateľ závažnejších problémov, ktorým všeobecne čelia menšie podniky pri financovaní rizikového projektu; a iii) závažnosť každého zlyhania trhu, napr. očakávané externality z hľadiska šírenia poznatkov.
Intenzity pomoci by preto mali byť vo všeobecnosti nižšie pri činnostiach spojených s vývojom a inováciami ako pri výskumných činnostiach.
Tieto úvahy sa podobne uplatňujú na intenzitu pomoci pre testovacie a experimentačné infraštruktúry, ktoré by už zo svojej podstaty poskytovali hlavne služby podnikom pri činnostiach v oblasti výskumu a vývoja, ktoré sú bližšie k trhu.
79.
Oprávnené náklady pre každé opatrenie pomoci, na ktoré sa vzťahuje tento rámec, sú stanovené v prílohe I.
Ak projekt v oblasti výskumu a vývoja zahŕňa rôzne úlohy, každá oprávnená úloha musí patriť do kategórií základného výskumu, priemyselného výskumu alebo experimentálneho vývoja (57).
Komisia bude pri zaraďovaní rôznych činností do príslušnej kategórie (58) vychádzať z vlastných skúseností, ako aj z konkrétnych príkladov a vysvetlení uvedených v príručke Frascati OECD (59).
80.
Oprávnené náklady na výskum, vývoj a inovácie musia byť podporené najnovšími dostupnými listinnými dôkazmi, ktoré sú jednoznačné a špecifické.
Dodatočné režijné náklady a iné prevádzkové náklady vrátane nákladov na materiál, dodávky a podobné výrobky, vynaložené priamo v dôsledku projektu, sa môžu prípadne vypočítať na základe zjednodušeného prístupu založeného na nákladoch vo forme paušálnej sadzby až do výšky 20 %, ktorá sa uplatňuje na celkové oprávnené priame náklady na projekt výskumu a vývoja vymedzené v prílohe I písm.
a) až d) a písm.
g) v prípade projektov výskumu a vývoja súvisiacich so zdravím.
V tomto prípade sa náklady na projekt výskumu a vývoja použité na výpočet nepriamych nákladov stanovia na základe bežných účtovných postupov a zahŕňajú iba oprávnené náklady na projekt výskumu a vývoja uvedené v prílohe I písm.
a) až d) a písm.
g) pre projekty výskumu a vývoja týkajúce sa zdravia.
V prípade projektov spolufinancovaných v rámci programu Horizont Európa môžu členské štáty použiť na výpočet nepriamych nákladov na projekt výskumu a vývoja metodiku zjednodušených nákladov programu Horizont Európa.
81.
Maximálne intenzity pomoci, ktoré sa všeobecne uplatňujú na všetky oprávnené opatrenia v oblasti výskumu, vývoja a inovácií, sú stanovené v prílohe II (60).
Pokiaľ nie je v rámci stanovené inak, Komisia pri posudzovaní kategórií opatrení podliehajúcich oznamovacej povinnosti bude vychádzať zo všetkých intenzít pomoci uplatniteľných na opatrenia v oblasti výskumu, vývoja a inovácií podľa všeobecného nariadenia o skupinových výnimkách.
(57) Pri tomto zaraďovaní do kategórií sa nemusí nevyhnutne uplatniť chronologický prístup, pri ktorom sa postupuje v čase od základného výskumu k činnostiam, ktoré sú bližšie k trhu.
Komisii teda nič nebráni v tom, aby označila úlohu, ktorá sa vykonáva v neskoršej fáze projektu, za priemyselný výskum, a aby určila, že činnosť vykonávaná v skoršej fáze projektu predstavuje experimentálny vývoj alebo vôbec nepredstavuje výskum.
(58) Z praktických dôvodov a pokiaľ sa nepreukáže, že v jednotlivých prípadoch by sa mala použiť iná škála, je takisto možné usudzovať, že jednotlivé kategórie výskumu a vývoja zodpovedajú úrovni technologickej pripravenosti 1 (základný výskum), 2 – 4 (priemyselný výskum) a 5 – 8 (experimentálny výskum) – pozri oznámenie Komisie s názvom Európska stratégia pre kľúčové podporné technológie – cesta k rastu a zamestnanosti, COM(2012) 341 final, 26.6.2012.
(59) Príručka Frascati OECD, 2015: Usmernenia k zhromažďovaniu a vykazovaniu údajov o výskume a experimentálnom vývoji, v zmenenom alebo nahradenom znení.
(60) Bez toho, aby boli dotknuté osobitné ustanovenia vzťahujúce sa na pomoc na výskum a vývoj v odvetví poľnohospodárstva a rybárstva uvedené v nariadení o skupinových výnimkách.